Petar Ljubojev

**Petar Ljubojev** (Obrovac, 1938 - Novi Sad, 2000) je bio filmski i TV reditelj i teoretičar, sociolog umetnosti i masovnih komunikacija, profesor univerziteta. Rođen je u Obrovcu kod Bačke Palanke, a umro u Novom Sadu. Objavio je više od sto stručnih i naučnih radova i režirao veliki broj dokumentarnih filmova.

## Školovanje
Ljubojev je diplomirao pravo (1960. godine) i magistrirao u Sarajevu. Postdiplomske studije iz filmske i televizijske režije pohađao je u Varšavi (1970). Doktorirao je iz sociologije kulture na Fakultetu političkih nauka u Beogradu (1993).

## Karijera
U Sarajevu je bio urednik nedeljnog studentskog lista „Naši dani“ (1959), kao i revije za kulturu i nauku „Odjek“ (1963), a takođe je radio kao urednik dokumentarnog programa u TV Sarajevo. Na Radio-Sarajevu vodio je program o filmu, a pisao je i režirao i radio-drame. U sarajevskom „Oslobođenju“ pisao je televizijsku kritiku. Bio je umetnički direktor sarajevskog filmskog preduzeća „Sutjeska film“ (1965-1970).

Nakon prelaska u Novi Sad 1976. godine, bio je urednik obrazovnog i naučnog programa i dve godine se nalazio na mestu direktora Televizije Novi Sad (1990-1991).

Na Univerzitetu u Novom Sadu izabran je 1994. za vanrednog profesora, a 1998. za redovnog, za Masovne komunikacije i Filmsku i televizijsku kulturu. Predavanja je držao na Učiteljskom fakultetu u Somboru, na Filozofskom fakultetu u Novom Sadu i na FPN u Beogradu.

## Filmovi
Ljubojev je režirao sledeće filmove i drame:
*„Crne bašte“ (1972)
*„Ljubim ti modro sunce, da ti ljubim“ (1972)
*„Proces“ (1973)
*„Letilica na podu baraka“ (1973)
*„Stanarsko pravo lagumaša Safera“ (1975)
*„Voz“ (1975)
*„Misija Ismeta Kozice“ (1977)
*„Lica i sudbine“ (1985)
*„Dopisno pozorište Mladena Dražetina“ (1986)
*„Ram za sliku braće Ramić“ (1988)
*„Proces ili obustava štrajka u dva čina“ (1989)
*„Vreme likvidatora“ (1992)

## Nagrade
Za film o rudarima „Crne bašte“ dobio je nagradu „Zlatni zmaj“ u Krakovu, kao i priznanja festivala u Firenci, Beogradu i Tuzli (1972).

Za film „Ljubim ti modro sunce, da ti ljubim“ iz 1972. dobio je nagradnu diplomu u Oberhauzenu.

Film „Stanarsko pravo lagumaša Safera“ nagrađen je 1975. na festivalu u Beogradu, a pripale su mu i nagrade Muzeja moderne umetnosti u Njujorku i specijalna nagrada za dvadesetogodišnjicu festivala u Oberhauzenu.

U Beogradu su mu nagrađeni filmovi „Misija Ismeta Kozice“ (1977), „Ram za sliku braće Ramić“ (1988), „Proces ili obustava štrajka u dva čina“ (1989) i „Vreme likvidatora“ (1992). Za film „Ram za sliku braće Ramić“ dobio je i Gran pri u Tuluzu.

Televizijski film „Dopisno pozorište Mladena Dražetina“ dobio je u Monte Karlu Gran pri „Arman Lanu" (1986).

## Knjige
Ljubojev je autor sledećih knjiga:
*„Filmska čitanka“ (1970)
*„Izazov neponovljivog filma“ (1973)
*„Stvaralaštvo na pragu i rubu saznanja“ (1988)
*„Svet pokretnih slika“ (1994)
*„Evropski film i društveno nasilje“ (1995)
*„Masovne komunikacije - štampa, film, radio, televizija“ (1996)
*„Etika i estetika ekrana“ (1997)

## Literatura
* Dr Radoslav Lazić, „Estetika TV režije“, Beograd, 1997.
*Mladen Dražetin, „Ljubojev dr Petar“, Enciklopedija Novog Sada, knjiga 13, Novi Sad, 1999.
*„Umro Petar Ljubojev“, POLITIKA, 13. jun 2000.

## Vanjske veze
* Neprolaznost: Petar Ljubojev (1938-2000)
* Petar Ljubojev - filmografija
* Petar Ljubojev - „Doba slika i slikovnica“